Muslimani podržavaju rat protiv terorizma (24/10/01) - 2001-10-23
Organizacija islamske konferencije: “Ovi teroristički napadi u suprotnosti su s učenjem svih vjerskih, ljudskih i moralnih vrijednosti.”
Muslimanski teolozi i svećenici sa Srednjeg Istoka, iz Sjeverne Amerike, Europe i Južne Azije odbacili su pozive Osame bin Ladena i njegove terorističke mreže al-Qaide da se uključe u sveti rat protiv Amerikanaca. Naprotiv, ovi vjerski čelnici su osudili terorističke napade na Sjedinjene Države od 11. rujna i nazvali rat protiv terorizma pravednim. Kako je rekao Shaikh Abdulaziz Al-Shaikh, veliki muftija Saudijske Arabije, “Otimanje zrakoplova, teroriziranje nevinih ljudi i prolijevanje krvi predstavljaju oblik nepravde koji islam ne može tolerirati, već ih smatra teškim zločinima i grijesima.” Kanadski ured Vijeća za američko-islamske odnose i Kanadska udruga za građanske slobode muslimana izdali su zajedničku izjavu u kojoj se kaže: “Islam poštuje svetost života i odbacuje izričite izjave ili prešutne insinuacije da bi muslimani trebali nanositi zlo nevinim ljudima.” Štoviše, Sheikh Saleh bin Hameed, imam velike džamije u Meki izjavio je da “svi razumni ljudi, bez obzira na njihovu nacionalnu i vjersku pripadnost moraju objaviti rat terorizmu.” Jasno je da većina muslimanskih čelnika u svijetu ne podržava Osamu bin Ladena, niti njegove stavove. Tahirul Qadri, čelnik pakistanske stranke Awami Tehrik, koja ima tisuće sljedbenika u Pakistanu i u drugim zemljama, kaže: “Bin Laden nije prorok zbog kojega bismo trebali izložiti opasnosti tisuće života. Bombaški napadi na veleposlanstva ili uništavanje objekata koji nisu vojni kao što je bio Svjetski trgovinski centar nije džihad.” Gospodin Qadri je dodao: “Oni koji su izveli terorističke napade od 11. rujna nisu samo ubili tisuće nevinih ljudi u Sjedinjenim Državama, već su izložili opasnosti živote milijuna muslimana diljem svijeta.” Gospodin Qadri je dodao da su Sjedinjene Države podastrle uvjerljive dokaze o umiješanosti bin Ladena u terorizam. Prema njegovim riječima, “u svjetlu ovih dokaza, talibani nemaju nikakvog opravdanja da bin Ladena i dalje štite.” Civilizirani svijet sada je ujedinjen u svojoj osudi Osame bin Ladena i njegove terorističke mreže al-Qaida. Kako je priopćila Organizacija islamske konferencije, “Ovi teroristički napadi u suprotnosti su s učenjem svih vjerskih, ljudskih i moralnih vrijednosti.”